Document ID: /roh_data/filtered/fineweb-2-filterrobots_roh.jsonl.gz/35814

Terza cursa dal Rheinquelle-Trail – terza victoria per Nina Zoller ch’abitescha a Mustér. La sportista da 35 onns ha triumfà a la cursa sur 42,2 kilometers cun passa 3'000 meters differenza d’autezza en 5:44.49 uras. Tar las dunnas è Zoller stada bunamain in’ura e ventg minutas pli sperta che la segunda Astrid Forrer dal chantun Son Gagl. Terza è vegnida la Lucernaisa Marion Steiner-Friedrich.
Arno Baselgia da Lantsch sin il podest tar ils umens
Tar ils umens ha Johannes Schnitzer da Hospental en il chantun Uri gudagnà la cursa roiala sur la distanza da maraton, quai en 5:53.19 uras. El è stà bun trais minutas pli spert che Simon Leu dal chantun Lucerna. Cumplettà il podest sco terz ha Arno Baselgia da Lantsch. El ha pers bun 11 minutas sin il victur dals umens.
Wenk gudogna per ina giada la cursa curta
La cursa curta sur bun 18 kilometers ha gudagnà tar ils umens Stephan Wenk dal chantun Turitg. Avant in onn aveva Wenk gudagnà la cursa roiala ed avant paucs dis vegnì 7avel al campiunadi d’Europa da trailrunning a La Palma. Tar las dunnas è Bernadette Betschart dal chantun Uri stada la pli sperta sur la distanza curta.
Cursa perfetga – paucs participants
Tut en tut en radund 150 curridras e curriders stads a la partenza dal terz Rheinquelle-Trail a Sedrun en la Val Tujetsch. Malgrà ch’i saja stà ina grondiusa cursa e tut che haja constà avessan els spetgà dapli participants, bilantschescha Simona Barmettler, maina-fatschenta da Mustér Sedrun Turissem. Per l’emprima giada hajan els er pudì organisar in cursa da trail per uffants cun in percurs d’obstachels sin l’areal da la partenza e l’arrivada.
Ord l'archiv:
Nina Zoller è ferma en il duatlon ed ha l'antschà il 2020 ina buna stagiun. La sportista da Cuira ha er gia survegnì premis per sias prestaziuns.